钦定古今图书集成/明伦汇编/官常典/第570卷 > 马光祖
## 钦定古今图书集成/明伦汇编/官常典/第570卷 > 马光祖

按《宋史》本传：“光祖，字华父，婺州金华人。宝庆二年进
士，调新喻主簿，已有能名。从真德秀学，改知馀干县，
差知高邮军，迁军器监主簿，差充督视行府参议官。
奉云台祠，差知处州，监登闻鼓院，进太府寺丞，兼庄
文府教授，右曹郎官。出知处州，乞降僧道牒振济，诏
从之。加直秘阁，浙东提举常平，移浙西提点刑狱”，时
暂兼权浙西提举常平，起复军器监、总领淮东军马
钱粮兼知镇江，进直徽猷阁、江西转运副使兼知隆
兴府。以右正言刘汉弼言，罢后。九年，起直徽猷阁、知
太平州，提领江西茶盐所，进直宝文阁，迁太府少卿，
仍知太平州，提领江、淮茶盐所，迁司农卿、淮西总领
兼权江东转运使，拜户部尚书兼知临安府、浙西安
抚使。帝谕丞相谢方叔趣入觐，乞严下海米禁，历陈
京师艰食、和籴增价、海道致寇三害。加宝章阁直学
士、沿江制置使、江东安抚使、知建康府兼行宫留守
兼节制和州无为军、安庆府三郡屯田使，加焕章阁，
寻加宝章阁学士。始至官，即以常例公用器皿钱二
十万缗支犒军民，减“租税，养鳏寡孤疾无告之人，招
兵置砦，给钱助诸军昏嫁，属县税折收丝绵绢帛，倚
阁除免以数万计。兴学校，礼贤才，辟召僚属，皆极一
时之选。”拜端明殿学士、荆湖制置、知江陵府。去而建
康之民思之不已。帝闻，命以资政殿学士、沿江制置
大使、江东安抚使再知建康，士女相庆。光祖益思宽
养民力，兴废起坏，知无不为。蠲除前政，逋负钱百馀
万缗，鱼利税课，悉罢减予民。修建明道南轩书院及
上元县学，撙节费用，建平籴仓，贮米十五万石，又为
库贮籴本二百馀万缗，补其折阅，发籴常减于市价，
以利小民。修饬武备，防拓要害，边赖以安。其为政宽
猛适宜，事存大体。公田法行，光祖移书贾似道，言公
田法非便，乞不以及江东，必欲行之罢，光祖乃可。进
大学士兼淮西总领。召赴行在，迁提领户部财用兼
知临安府、浙西安抚使。会岁饥，荣王府积粟不发，廪
光祖谒王，辞以故。明日往，亦如之。又明日又往，卧客
次，王不得已见焉。光祖厉声曰：“天下孰不知大王子
为储君，大王不于此时收人心乎？”王以无粟辞。光祖
探怀中文书曰：“某庄某仓若干，王无以辞。”得粟活民甚多。进同知枢密院事，寻差知福州、福建安抚使，以
侍御史陈尧道言，罢以前职提举洞霄宫。再以沿江
制置、江东安抚使知建康郡。民为建祠六所，乞致仕，
不许。咸淳三年，拜参知政事。五年，拜知枢密院事兼
参知政事，以监察御史曾渊子言罢。给事中卢钺复
缴奏新命，以金紫光禄大夫致仕，卒谥“庄敏。”光祖之
在外，练兵丰财，朝廷以之为京尹，则剸治浩穰，风绩
凛然。三至建康，终始一纪，威惠并行，百废无不修举
云。